
Jemná motorika predstavuje riadenú koordináciu menších svalových skupín, predovšetkým svalov ruky, prstov a zápästia. Zahŕňa činnosti ako zapínanie gombíkov, strihanie, navliekanie korálikov či manipuláciu s drobnými predmetmi. Jej úroveň priamo ovplyvňuje sebaobslužné činnosti dieťaťa a jeho samostatnosť. 
Grafomotorika je súbor psychomotorických činností, ktoré človek vykonáva pri písaní a kreslení. Nie je to len pohyb ruky, ale zložitý proces, ktorý si vyžaduje súhru zraku, pohybu ruky (vizuomotorika, koordinácia oko-ruka), správneho držania tela a kognitívnych funkcií. Grafomotorika nestojí samostatne – vyvíja sa na základe dobre rozvinutej hrubej motoriky (pohyb celého tela) a jemnej motoriky.
Prečo je dôležité tieto oblasti rozvíjať pred nástupom do školy?
· Prevencia školských ťažkostí: Nedostatočne rozvinutá motorika môže viesť k rýchlej únave ruky, bolestiam zápästia, pomalému tempu pri písaní a následnej frustrácii zo školy.
· Rozvoj mozgu: Jemné pohyby prstov stimulujú rečové centrá v mozgu. Deti s lepšou jemnou motorikou mávajú často lepšie rozvinutú reč a logické myslenie.
· Psychická pohoda: Ak dieťa zvláda grafické úlohy s ľahkosťou, zvyšuje sa jeho sebadôvera.
Vývoj a dôležitosť správneho úchopu písadla
Správny úchop je kľúčový pre plynulé, rýchle a bezbolestné písanie. Cieľom v predškolskom veku je dosiahnuť štipkový úchop.
· Ako vyzerá správny úchop: Písadlo leží na prvom článku prostredníka, zhora ho pridržiava bruško ukazováka a z boku palec. Prsty by mali byť pokrčené, nie kŕčovito vystreté. Ruka a zápästie sú uvoľnené, položené na podložke.
· Prečo na tom záleží: Nesprávny úchop (napr. dlaňový, hrstkový alebo kŕčovitý) spôsobuje predčasnú únavu, napätie v krčnej chrbtici a znižuje čitateľnosť písma. Zlozvyky v úchope sa po nástupe do prvej triedy fixujú a odstraňujú len veľmi ťažko.

Hravé aktivity na rozvoj jemnej motoriky a grafomotoriky
Aktivity sú rozdelené do logických kategórií podľa toho, ktorú zložku primárne rozvíjajú. V domácom prostredí využívame najmä bežne dostupné materiály.
Aktivity na posilnenie svalstva ruky a prstov (Prípravná fáza)
Predtým, ako dieťa vezme do ruky ceruzku, musíme ruku posilniť. 
· Štipcovaná: Dieťa pripína drevené alebo plastové štipce na prádlo na okraj kartónu, krabice alebo na natiahnutý špagát. Môžete vytvoriť papierového ježka, ktorému dieťa pridáva štipce ako ostne. Túto aktivitu môžeme obmieňať tak, že k štipcovaniu zaradíme napr. rozvíjanie fonematického uvedomovania, napr. určovanie prvej hlásky v slove. Pripravíme si kartičky s rôznymi obrázkami (najprv obrázky so samohláskami na začiatku, napr. auto, oko, okuliare, orechy, električka..., neskôr aj obrázky so spoluhláskou na začiatku) a dieťaťu dáme inštrukciu – teraz daj štipec na obrázok/kartičku, ktorá sa začína na písmenko A, O... prípadne opačne – štipce modrej farby budú predstavovať hlásku A, štipce zelenej farby O atď., dieťaťu dáme inštrukciu – aké písmeno počuješ na začiatku slova Auto? A. Výborne. Štipček akej farby patrí k A? Modrý. Výborne. Zaštipcujeme modrý štipec na obrázok auta. 
· Hnetenie a modelovanie: Práca s plastelínou, moduritom alebo domácim slaným cestom. Dieťa krája cesto plastovým nožíkom, guľká malé guľôčky medzi prstami (palec a ukazovák) alebo vtláča do cesta fazuľky. Môžeme tvarovať rôzne postavičky, zvieratá. 
· Novinový šampión: Dieťa má za úlohu iba jednou rukou (bez pomoci druhej alebo tela) stlačiť list novín do čo najmenšej a najpevnejšej gule.
Aktivity na koordináciu oka a ruky (Vizuomotorika)
· Domáca Popoluška: Zmiešajte do misky rôzne druhy strukovín (fazuľa, šošovica, hrach) alebo cestovín. Úlohou dieťaťa je roztriediť ich prstami alebo pomocou pinzety do samostatných nádobiek.
· Navliekanie a viazanie: Navliekanie cestovín s dierkou na šnúrku od topánok, prevliekanie šnúrky cez vopred vydierkovaný kartón (tvorba obrázkov šitím).
· Vodné pipetovanie: Pomocou lekárskej pipety alebo prázdnej fľaštičky od kvapiek dieťa prenáša vodu z jednej nádobky do druhej, prípadne triafa kvapky do jamiek na podložku od vajec.
Grafomotorické aktivity bez ceruzky (Uvoľňovanie zápästia)
· Písanie do krupice/piesku: Na tácku nasypte tenkú vrstvu krupice alebo jemného piesku. Dieťa prstom kreslí vlnovky, osmičky, kruhy alebo geometrické tvary. Výhodou je rýchla oprava chyby pohybom tácky.
· Maľovanie vodou na stenu: Vonku na chodník alebo na tmavý múr dieťa maľuje hrubým štetcom a čistou vodou. Pohyb vychádza z celého ramena a zápästia.
· Prstové farby na veľký formát: Rozprestrite na zem veľký baliaci papier. Dieťa maľuje dlaňami a prstami veľké kruhy, ležaté osmičky a špirály.


Hravé aktivity s písadlom (Tréning úchopu a tlaku)
· Cestičky pre autíčka: Nakreslite na papier kľukatú alebo vlnitú čiaru (cestu). Úlohou dieťaťa je prejsť autíčkom (alebo fixkou ako autíčkom) stredom cesty bez toho, aby vyšlo z dráhy.
· Bodkované obrázky: Dieťa nevyfarbuje obrázok klasicky, ale robí fixkou alebo ceruzkou husté bodky vedľa seba. Týmto trénuje dvíhanie a ukladanie písadla a reguláciu tlaku na podložku, prípadne obmena – dieťa „vyfarbuje“ obrázok vtláčaním plastelíny do obrázka. 
· Kreslenie na vertikálnu plochu: Pripevnite papier na stenu alebo na dvere chladničky vo výške očí dieťaťa. Písanie vo vertikálnej polohe prirodzene núti ruku k správnemu sklonu a zápästie k uvoľneniu.

 Metodické odporúčania pre rodičov
1. Postupujte od hrubého k jemnému: Pred kreslením nechajte dieťa vyskákať sa, krúžiť ramenami a lakťami. Až potom prejdite k stolu.
2. Sledujte držanie tela: Dieťa by malo sedieť na stoličke s opretými nohami o podlahu (alebo podložku), dolné končatiny v kolenách zvierajú pravý uhol. Stôl by mal byť vo výške lakťov.
3. Kontrolujte tlak na ceruzku: Ak dieťa príliš tlačí (papier sa trhá, čiara je príliš tmavá), dajte mu kresliť mäkkým pastelom alebo fixkou, kde stačí jemný dotyk. Ak tlačí málo, pomôže mäkká ceruzka či voskovky.
4. Preferujte trojhranný tvar: Na začiatok sú ideálne hrubšie pastelky a ceruzky s trojhranným prierezom, ktoré prsty prirodzene navedú do štipkového úchopu.
5. Časové obmedzenie: Grafomotorické aktivity s ceruzkou by u predškoláka nemali presiahnuť 10 až 15 minút v kuse, aby nedošlo k preťaženiu ruky a strate motivácie.


[image: Špetkový úchop]
Správny úchop písacej potreby.
Zdroj obrázka: https://www.skolske-tasky.sk/novinky/detail/spravny-uchop-ceruzky.htm

